ÚRAD VLÁDY SLOVENSKEJ REPUBLIKY
                 sekcia vládnej legislatívy

                                                                                                                   Na rokovanie vlády SR
                                                                                                                   dňa 18. januára 2006
                                                                                                                   K materiálu č. 447/2006
                                                                                                                   K bodu č. 1

S T A N O V I S K O
k návrhu na  uzavretie Právneho nástroja medzi Slovenskou republikou a Spojenými štátmi americkými podľa článku 3 odsek 3 Dohody medzi Európskou úniou a Spojenými štátmi americkými o vzájomnej právnej pomoci, podpísanej 25. júna 2003

I

       Návrh na uzavretie Právneho nástroja medzi Slovenskou republikou a Spojenými štátmi americkými podľa článku 3 odsek 3 Dohody medzi Európskou úniou a Spojenými štátmi americkými o vzájomnej právnej pomoci, podpísanej 25. júna 2003 predložil na rokovanie vlády Slovenskej republiky podpredseda vlády a minister spravodlivosti Slovenskej republiky Daniel Lipšic.

II

Dôvodom predloženia predmetnej zmluvy je skutočnosť, že Slovenská republika a Spojené štáty americké nemajú podpísanú dvojstrannú zmluvu o právnej pomoci.
Vstupom do Európskej únie sa Slovenská republika zaviazala prevziať záväzky vyplývajúce z Dohody medzi Európskou úniou a Spojenými štátmi americkými o vzájomnej právnej pomoci zo dňa 25. júna 2003. Článok 3 ods. 3 tejto dohody predpokladá uzatvorenie dvojstranných právnych nástrojov na jej vykonávanie medzi jednotlivými členskými štátmi Európskej únie a Spojenými štátmi americkými.

III

      Zmluva je bilaterálnou medzinárodnou zmluvou prezidentskej povahy, na ktorej vykonanie je potrebný zákon a podľa čl. 7 ods. 4 Ústavy Slovenskej republiky sa pred jej ratifikáciou vyžaduje súhlas Národnej rady Slovenskej republiky. 

IV

     Sekcia vládnej legislatívy Úradu vlády Slovenskej republiky odporúča vláde Slovenskej republiky návrh na uzavretie Právneho nástroja medzi Slovenskou republikou a Spojenými štátmi americkými podľa článku 3 odsek 3 Dohody medzi Európskou úniou a Spojenými štátmi americkými o vzájomnej právnej pomoci, podpísanej 25. júna 2003  v predloženom znení schváliť.

V Bratislave 16. januára 2006
Vypracoval: Pavel Kanka

                                                                                         Štefan  G r m a n
                                                                                          generálny riaditeľ 
                                                                                    sekcie vládnej legislatívy